Tidligere overlege raser mot OUS
Det hevder tidligere overlege på Oslo Universitetssykehus Anders Walløe i en kronikk i Aftenposten i dag. Den nå pensjonerte ortopeden roser sykehuset for innsatsen 22. juli, men peker på en rekke feil ved storsykehuset. * Dårlig ledelse, som de bare hører fra når det skal spares penger * Liten respekt for fagfolk * Nødvendige operasjoner må staidg utsettes på grunn av dårlig planlegging. Kirurger må forberede seg på operasjoner som det ikke blir noe av. * De som til slutt opererer pasienten er ofte dårlig forberedt, fordi legen som egentlig skulle gjøre det er borte eller har gått hjem. * Dårlig planlegging gjør at akutte operasjoner må gjøres på nattetid, hvor de fleste gjør en dårligere jobb. * Dette gjør at personalet blir demotivert og begynner å «sutre på pauserommet».Til VG Nett forteller den tidligere overlegen at han jobbet på sykehuset fra 1997, og merket at arbeidsmiljøet og kapasiteten på sykehuset ble stadig dårligere da oslosykehusene ble slått sammen i begynnelsen av 2009. I fjor tok også Akershus Universitetssykehus over en del av funksjonene fra sykehuset, en prosess som har fått massiv kritikk for å være for dårlig planlagt. Sykehuset har også varslet at de må kutte stadig mer i det allerede pressede budsjettet. - Det har hele tiden vært en økning av akutte innleggelser på Ullevål fra luftambulansen. Dermed fikk vi et større og større press på akuttoperasjonene og dette ble ikke tatt høyde for av ledelsen, sier han. Han sier at når folk var syke, hjemme med sykt barn eller avspaserte, gikk det mest ut over legene på ortopedisk avdeling. Ofte hadde de også for få operasjonsstuer, slik at operasjonene måtte utsettes. - Vi ble rammet først for våre skader var ikke så akutte. Dermed fikk vi ofte ikke operere eldre folk, folk med sår og narkomane for det var ikke kapasitet.Han mener dette var kritisk både for pasienter og for arbeidsmiljøet. - I første omgang håper jeg det ikke går alt for mye utover pasientene. De må vente på operasjoner, og det liker de jo ikke, og noen ganger får ikke den som opererer dem forberedt seg skikkelig, det kommer litt brått på fordi den som kanskje skulle ha gjort operasjonen har gått hjem, sier han. Han mener dette har ført til at de ansatte blir misfornøyde. - Du kan tenke deg selv at hvis du er snekker og ikke får snekre så blir du ikke fornøyd. Det blir mye tid på lunsjrommet hvor de beklager seg, og det er ikke bra for arbeidsmiljøet. Han mener det bør blir en klar konsekvens av dette: ledelsen må gå. - Det synes jeg absolutt de bør, fra toppen og nedover. Jeg så et intervju med styreformannen i Helse Sør-Øst på TV, han sa at de hadde bestemt at dette var forsvarlig - men han har aldri vært på jobb på et sykehus, sier han. - Men hva vil det hjelpe at ledelsen går? - Det er et signal om at den jobben som er gjort er veldig dårlig planlagt, sier han.Han sier han begynte på kronikken som i dag står i Aftenposten for et helt år siden, da han sluttet på sykehuset. - Jeg var så frustrert og skrev det av meg. Dette har skjedd over flere år. Nå har jeg ingen bindinger, for jeg jobber ikke på Ullevål lenger - ingen på Ullevål ville våge å skrive dette, for de skal ha jobb kanskje 20 år til der.Det er ett år siden Anders Walløe sluttet på sykehuset, men overlegenes tillitsvalgte på avdelingen, Ola Wiig, sier situasjonen er akkurat den samme. - Den er helt lik nå som da han skrev dette. Vi trenger en ledelse som kan hjelpe oss med å hjelpe pasientene, og vi opplever at ledelsen ikke gjør det. En slik ledelse har vi ikke bruk for, sier han. Han sier legene opplever at det styret har et helt annet syn på situasjonen enn dem. - Det er beskrevet to virkeligheter - den virkeligheten vi har beskrevet, vi som arbeider med pasientene, og ledelsens virkelighet, som er utformet på de fine møterommene på Helse Sør-Øst og OUS. De virkelighetene har stått veldig sterkt mot hverandre og vi har ikke kunnet kommunisere over det gapet, sier han.Oslo Universitetssykehus sier til VG Nett at de oppfatter kronikken som kritikk mot tidligere ledelse. Når de får vite at tillitsvalgte mener dette skjer også i dag, vil de kun kommentere saken ved å sende ett sitat fra administrerende direktør Bjørn Erikstein på e-post til VG Nett: - Jeg snakker med de tillitsvalgte i sykehuset minst en gang hver uke, og tror vel at dialogen blir bedre når vi er i samme rom. Jeg snakker også gjerne med andre medarbeidere som har innspill til hvordan vi bør lede sykehuset - og ser frem til en samtale med Walløe om hans viktige og åpenhjertige tanker imorgen. Helse Sør-Øst viser til styreleder Anders Oksum, som sier at ledelsen i foretaket har deres fulle tillit. - Det er ikke noe tema. Vi er kjent med at det er forskjellig syn på ting i Helse Sør-Øst, og det er i utgangspunktet konstruktivt, sier han. Han vil ikke kommentere kritikken da han ikke har lest den.
Pasienter får ikke operasjonene de skal ha når de skal ha dem, og leger blir lei av at de ikke får operere.